Okresná prokuratúra Lučenec 
F. Lehára 12, 984 80 Lučenec 1 	

Sp. zn. : 1 Pv 470/14/6606	Lučenec, 1.12.2014
EEČ : 2-47-176-2014

U Z N E S E N I E

Trestná vec:	obvinený XXXXX 
Prečin:	Krádež podľa § 212 odsek 2 písmeno a Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Lučenec
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
že dňa 09.09.2014 v čase od 07.10 hod. do 07.25 hod. pred materskou škôlkou na ulici XXXXX kameňom rozbil okno na pravých predných dverách tam zaparkovaného osobného motorového vozidla značky VW Golf Variant, evidenčné číslo XXXXX a zo sedadla spolujazdca odcudzil dámsku čiernu koženkovú kabelku  značky Gaudi s obsahom 1 ks mobilný telefón značky Nokia C5, 1 ks mobilný telefón značky Nokia nezisteného typu, 2 ks zväzkov kľúčov, 1 ks koženú peňaženku, 1 ks koženú peňaženku značky Wind Causter, technický preukaz od vozidla, zelenú kartu od vozidla, občiansky preukaz, vodičský preukaz, preukaz študenta UMB, kartičku poistenca na meno XXXXX, 2 ks kartičiek poistenca detí XXXXX a XXXXX, bankomatovú kartu VÚB banky, 1 ks vreckový nožík značky Victorinox a finančnú hotovosť vo výške 70,- €, čím pre XXXXX, nar. XXXXX spôsobil škodu odcudzením vecí vo výške 300,- € a poškodením vozidla vo výške 100,- €,

lebo obvinený nebol v čase činu pre nepríčetnosť trestne zodpovedný

Odôvodnenie:
	Uznesením povereného príslušníka Obvodného oddelenia PZ SR v XXXXX     sp. zn. XXXXX z 19.09.2014 bolo podľa § 206 odsek 1 Trestného poriadku vznesené obvinenie XXXXX za prečin krádeže podľa § 212 odsek 2 písmeno a) Trestného zákona na skutkovom základe uvedenom vo výrokovej časti tohto uznesenia. 
	Nakoľko v priebehu skráteného vyšetrovania vznikli pochybnosti o duševnom stave obvineného XXXXX boli do konania pribraté znalkyne na vyšetrenie jeho duševného stavu. Zo znaleckého psychiatrického posudku vypracovaného XXXXX a  XXXXX vyplýva, že obvinený XXXXX trpí od narodenia, aj v čase spáchania skutku trpel duševnou poruchou - mentálna retardácia. Jedná sa o duševnú poruchu v dôsledku organického poškodenia mozgu od narodenia. Obvinený v čase spáchania skutku nerozpoznal protiprávnosť svojho konania a v dôsledku jeho intelektového deficitu nemohol ovládať svoje konanie. Pobyt obvineného na slobode z hľadiska psychiatrického je nebezpečný v tom, že naďalej bude páchať trestné činy, bude auto aj heteroagresívny. Znalkyne ďalej uviedli, že vzhľadom na zdravotný stav obvineného je vhodné nariadenie ochranného ústavného psychiatrického liečenia. 
	Z ustanovenia § 23 Trestného zákona vyplýva, že kto pre duševnú poruchu v čase spáchania činu inak trestného nemohol rozpoznať jeho protiprávnosť alebo ovládať svoje konanie, nie je za tento čin trestne zodpovedný, ak tento zákon neustanovuje inak. 
	V zmysle ustanovenia § 215 odsek 1 písmeno e/ Trestného poriadku prokurátor zastaví trestné stíhanie, ak obvinený nebol v čase činu pre nepríčetnosť trestne zodpovedný. 
	Týmto rozhodnutím nie je dotknutý nárok poškodenej XXXXX na náhradu škody, ktorú si môže uplatniť v občianskom súdnom konaní.
	Na základe týchto dôvodov som preto rozhodol tak, ako je to uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Ervin Csonka
prokurátor